Broj: 711-I-701-P-90/22-02 -17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Damira Vince, zaposlenika trgovačkog društva Zračna luka Zagreb d.o.o., za davanjem očitovanja**, na 160. sjednici, održanoj 17. veljače 2022., daje sljedeće

**OČITOVANJE**

**S obzirom da u članku 3. ZSSI/21-a nije propisano da bi likvidator trgovačkog društva u većinskom vlasništvu države, odnosno trgovačkog društva u većinskom vlasništvu trgovačkog društva kojem je većinski vlasnik država, bio obveznik u smislu tog Zakona, te imajući u vidu uže ovlasti likvidatora vezane za završetak tekućih poslova, naplatu tražbina i podmirenje vjerovnika, u odnosu na ovlasti uprave društva, Damir Vince, likvidator trgovačkog društva Zračna luka Zagreb - Trgovina d.o.o., nije obveznik iz članka 3. ZSSI/21-a te nije dužan podnijeti imovinsku karticu.**

Obrazloženje

Damir Vince, zaposlenik trgovačkog društva Zračna luka Zagreb d.o.o. podnio je zahtjev za očitovanjem koji je u knjigama ulazne pošte zaprimljen 8. veljače 2022. pod brojem: 711-U-2487-P-90/22-01-2, povodom kojeg se vodi predmet broj P-90/22.

U zahtjevu podnositelj navodi da je zaposlenik trgovačkog društva Zračna luka Zagreb d.o.o, koje ima 5 zaposlenih, koje je prije preuzimanja od strane koncesionara temeljem ugovora o koncesiju, bilo osnivač dva pridružena trgovačka društva, i to Zračna luka Zagreb - Ugostiteljstvo d.o.o. te Zračna luka Zagreb - Trgovina d.o.o. Navodi da je temeljem rješenja o prestanku rada, društvo Zračna luka Zagreb-Trgovina d.o.o. prestalo obavljati poslovnu djelatnost 2. siječnja 2014. te da je koncesionar preuzeo djelatnost i zaposlenike istog, a sukladno preuzetim obvezama iz sklopljenog ugovora o koncesiji, pokrenut je postupak likvidacije istog trgovačkog društva.

Ističe kako ovo trgovačko društvo u narednom razdoblju nije obavljalo djelatnost te da nema zaposlenika i nikakvih transakcija, osim plaćanja računa za sastavljanje financijskih i statističkih izvještaja, poreznih prijava te revizije godišnjih financijskih izvještaja.

Podnositelj napominje da ga je, s obzirom na mali broj zaposlenika, bivši direktor Zračne luke Zagreb d.o.o. zamolio da preuzme funkciju likvidatora trgovačkog društva Zračna luka Zagreb - Trgovina d.o.o, te da je rješenjem Trgovačkog suda u Zagrebu od *27.* srpnja 2017. izvršena promjena podataka za upis u glavnu knjigu sudskog registra, koji se odnose na podatke o likvidatoru. Navodi da je Ozren Kiš prestao je biti likvidator 30. lipnja 2017. te da je podnositelj imenovan na ovu funkciju.

Podnositelj nadalje navodi da je trgovačko društvo Zračna luka Zagreb-Trgovina d.o.o. još uvijek u postupku likvidacije, jer se protiv društva vode dva radno-pravna spora, koja su pokrenuli bivši zaposlenici koji traže da ih se vrati na radno mjesto te da od 1. srpnja 2017. obavlja funkciju likvidatora volonterski bez primanja naknade. Zaključno napominje da početkom travnja stječe uvjete za punu staorsonu mirovinu, nakon čega će biti imenovan novi likvidator ovoga društva, kao i da na popisu osoba koje su obveznici podnošenja imovinske kartice nije navedena pozicija likvidatora, niti da ga je na funkciju likvidatora birala Vlada Republike Hrvatske, odnosno Hrvatski sabor.

Podnositelj traži mišljenje Povjerenstva je li obveznik podnošenja imovinske kartice.

Uvidom u priloženo rješenje Trgovačkog suda u Zagrebu od 27. srpnja 2021., utvrđeno je da Damir Vince od 1. srpnja 2017. obavlja funkciju likvidatora trgovačkog društva Zračna luka Zagreb - Trgovina d.o.o., kojem je jedini osnivač društvo Zračna luka Zagreb d.o.o., koje je u većinskom državnom vlasništvu.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Nadalje, člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, obveznici u smislu tog Zakona, stoga bi član Uprave trgovačkog društva Zračna luka Zagreb - Trgovina d.o.o., bio obveznik u smislu navedene zakonske odredbe.

Člankom 114. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19., dalje u tekstu: ZTD) propisano je da likvidaciju provode svi članovi društva kao likvidatori, ako odlukom članova ili društvenim ugovorom nije određeno da je provedu pojedini članovi društva ili druge osobe.

Člankom 117. Zakona o trgovačkim društvima propisano je da likvidatori moraju završiti tekuće poslove, naplatiti tražbine društva, unovčiti preostalu imovinu i podmiriti vjerovnike. Radi dovršenja poslova koji su u tijeku oni mogu sklapati i nove poslove. U granicama svog poslovnog djelovanja likvidatori zastupaju društvo.

Sukladno članku 113. stavku 1. navedenog Zakona, nakon nastanka razloga za prestanak društva provodi se likvidacija ako članovi ne dogovore drugačiji način obračuna i podjele ili se nad društvom ne otvori stečaj.

Sukladno navedenome, likvidacija trgovačkog društva poseban je postupak koji se provodi u svrhu podjele imovine društva među članovima/osnivačima društvima, s obzirom da društvo prestaje s obavljanjem u sudski registar upisanih djelatnosti, a može ga provoditi u za tu svrhu imenovana osoba.

Stoga su ovlasti likvidatora različite u odnosu na ovlasti uprave trgovačkog društva koje se izvršavaju prilikom redovitog i uobičajenog obavljanja djelatnosti, a obuhvaćaju vođenje poslovanja društva i odlučivanje o stupanju u poslovne odnose. Naime, likvidator skrbi o dovršetku tekućih poslova i naplati potraživanja te samo iz ovog razloga može sklapati nove poslove, a nakon što obavi navedene poslove te društvo namiri svoje vjerovnike i vrati preostalu imovinu svojim osnivačima, isto se briše iz sudskog registra, čime je okončan postupak likvidacije.

S obzirom da u članku 3. ZSSI-a nije propisano da bi likvidator trgovačkog društva u većinskom vlasništvu države, odnosno trgovačkog društva u većinskom vlasništvu trgovačkog društva kojem je većinski vlasnik država bio obveznik u smislu odredbi navedenog Zakona, kao i imajući u vidu navedene uže ovlasti likvidatora, Povjerenstvo zaključuje da likvidator trgovačkog društva Zračna luka Zagreb - Trgovina d.o.o. nije zakonski obveznik.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana